प्रेम कईला के सजा: गर्लफ्रेंड के पिता पहिले आन्हर कईले फेर हत्या क देले
पटना – बिहार के पटना ज़िला में एगो 22 साल उमर के लईका के ओकर गर्लफ्रेंड के पिता पहिले आन्हर कईले फेर हत्या क देले। घटना के समय लईका अपना प्रेमिका से मिले ओकरा घरे गईल रहे।
पुलिस के मुताबीक पटना ज़िला के दौलतपुर में राहुल कुमार नाम के एगो लईका के बिहार पुलिस में सिपाही के पद प तैनात अभय सिंह के बेटी संगे प्रेम प्रसंग चलत रहे। घटना के दिन, शनिवार के राहुल अपना प्रेमिका से मिले खातिर एकदम भोरे-भोरे ओकरा घरे पहुँच गईले। शनिवार के ही उनुका हरिद्वार जाए खातिर ट्रेन भी पकड़े के रहे, उनुकर उहाँ नोकरी लागल रहे।
चुकी ओ समय बिजली ना रहे त मौका के फायदा उठावत, राहुल लुका के लईकी के कमरा में ढुक गईले। राहुल के ओ कमरा में ढुकत लईकी के एगो रिश्तेदार देख लेली अवुरी परिवार के बाकी लोग के भी ए बारे में बता देली। पुलिस के मुताबीक लईकी के पिता अभय सिंह अवुरी परिवार के अवरू लोग राहुल के कमरा से घसीट के बहरी निकालल अवुरी लोहा के रड़ से, बिना मोह-दाया के पिटे लगले।
लोहा के रड़ से पिटात-पिटात जब राहुल बेहोस हो गईले त लईकी के भाई अवुरी बाप उनुका आँख में उहे लोहा के रड़ धंसा देले। एकरा बाद उनुका के पाँच गोली मारल गईल अवुरी पूरा माथा के थूर के मौका प ही मुआ दिहल गईल।
पुलिस के मुताबीक घटना के समय लईकी अपना परिवार से निहोरा करत रहे कि, उहे राहुल के मिले खातिर बोलवले रहे एहसे उनुका के छोड़ दिहल जाए। लेकिन परिवार के लोग ओकरा के कमरा में बंद क खौफनाक घटना के अंजाम देले।
पुलिस के कहनाम बा कि, घटना के छुपावे खातिर बाद अभय सिंह हल्ला कईले कि उनुका घर में एगो चोर ढूकल रहे अवुरी उ धरा गईल बा। उनुकर आवाज़ सुन गाँव के कुछ लोग भी जामा हो गईल रहन। चुकी गाँव के कुछ लोग के ए प्रेम प्रसंग के बारे में पाता रहे, त उ लोग राहुल के घर के लोग के तुरंत सूचना दे देले, लेकिन तब तक बहुत देर हो चुकल रहे।
राहुल के पिता राकेश कुमार के शिकायत प पुलिस एफ़आईआर क लेले बिया। राकेश कुमार अपना शिकायत में लईकी के पिता अभय सिंह, भाई गोविंद सिंह अवुरी रोशन सिंह समेत कुल सात लोग के आरोपी बनवले बाड़े।
पटना के सिटि एसपी आशीष भारती के अनुसार, पुलिस शिकायत के बाद अभय सिंह, गोविंद सिंह अवुरी रोशन सिंह के गिरफ्तार क लेले बिया जबकि बकिया चार लोग फरार बाड़े। फरार लोगन के धर-पकड़ खातिर छापामारी कईल जाता अवुरी अंदाज़ा बा कि ओ लोग के भी जल्दीए गिरफ्तार क लिहल जाई।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva